กทม. เก็บกวาดล้างทำความสะอาด ถนนราชดำเนิน หลังกลุ่มรีเด็มยุติกิจกรรมเมื่อคืนที่ผ่านมา
กรุงเทพมหานคร จัดรถบรรทุกน้ำ พร้อมทีมเก็บกวาดล้างทำความสะอาดพื้นผิวถนนและเก็บกวาดขยะตกค้าง บริเวณถนนราชดำเนินกลาง ตั้งแต่แยกกองสลากเก่าถึงวงเวียนอนุสาวรีย์ประชาธิปไตย หลังกลุ่มรีเด็มประกาศยุติการชุมนุมที่สนามหลวงเมื่อช่วงค่ำคืนที่ผ่านมา ซึ่งได้เกิดเหตุการณ์ปะทะกันเกิดขึ้นระหว่างกลุ่มผู้ชุมนุมกับเจ้าหน้าที่หลังมีการกระชับพื้นที่ ซึ่งได้มีเศษซากกระถางต้นไม้และสิ่งของมากมายตกลงบนพื้นผิวถนนและบริเวณโดยรอบพื้น ขณะที่สำนักงานเขตพระนคร ระดมอุปกรณ์ทำความสะอาดพร้อมเจ้าหน้าที่กว่า 50 คน ฉีดล้างพื้นผิวถนนด้วยน้ำยาฆ่าเชื้อ เพื่อไม่ให้มีการทับถมและอาจทำให้ถนนลื่นก่อให้เกิดอุบัติเหตุได้ พร้อมกับฉีดล้างน้ำยาฆ่าเชื้อบริเวณฟุตบาททางเดิน ตลอดแนวเส้นทางการชุมนุม นอกจากนี้ เจ้าหน้าที่ได้เก็บซากกระถางต้นไม้ที่มีการเคลียร์ไว้เบื้องต้นบริเวณเกาะกลางถนนด้วยขณะที่การจราจรรถยังคงสัญจรได้ปกติ เนื่องจากเจ้าหน้าที่ได้เคลียร์พื้นที่เก็บกวาดสิ่งกีดขวางบนผิวถนนไปเบื้องต้นแล้วตั้งแต่เมื่อช่วง 01.00 น. ที่ผ่านมา เพื่อให้รถสามารถสัญจรได้ตามปกติ ส่วนที่บริเวณภายในท้องสนามหลวงยังคงมีตู้คอนเทนเนอร์จำนวนมากตั้งอยู่ภายในสนามหลวง